CELEX: 32009D0767
Language: fi
Date: 2009-10-16 00:00:00
Title: 2009/767/EY: Komission päätös, tehty 16 päivänä lokakuuta 2009 , toimenpiteistä sähköisten menettelyjen käytön edistämiseksi keskitettyjä asiointipisteitä käyttäen palveluista sisämarkkinoilla annetun Euroopan parlamentin ja neuvoston direktiivin 2006/123/EY mukaisesti (tiedoksiannettu numerolla K(2009) 7806) (ETA:n kannalta merkityksellinen teksti)

20.10.2009   
            
            
               FI
            
            
               Euroopan unionin virallinen lehti
            
            
               L 274/36
            
         
      KOMISSION PÄÄTÖS,
   tehty 16 päivänä lokakuuta 2009,
   toimenpiteistä sähköisten menettelyjen käytön edistämiseksi keskitettyjä asiointipisteitä käyttäen palveluista sisämarkkinoilla annetun Euroopan parlamentin ja neuvoston direktiivin 2006/123/EY mukaisesti
   (tiedoksiannettu numerolla K(2009) 7806)
   (ETA:n kannalta merkityksellinen teksti)
   (2009/767/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon palveluista sisämarkkinoilla 12 päivänä joulukuuta 2006 annetun Euroopan parlamentin ja neuvoston direktiivin 2006/123/EY (1) ja erityisesti sen 8 artiklan 3 kohdan,
   sekä katsoo seuraavaa:
   
               (1)
            
            
               Direktiivin 2006/123/EY II luvussa ja erityisesti sen 5 ja 8 artiklassa jäsenvaltioille säädettyihin hallinnollisen yksinkertaistamisen velvoitteisiin kuuluvat velvoite yksinkertaistaa palvelutoiminnan aloittamiseen ja harjoittamiseen sovellettavia menettelyjä ja muodollisuuksia ja velvoite varmistaa, että ne voidaan hoitaa vaivatta etäältä ja sähköisesti ”keskitettyjen asiointipisteiden” kautta.
            
         
               (2)
            
            
               Direktiivin 2006/123/EY 8 artiklan mukaisesti menettelyt ja muodollisuudet on voitava hoitaa keskitettyjen asiointipisteiden kautta myös jäsenvaltioiden rajojen yli.
            
         
               (3)
            
            
               Täyttääkseen vaatimuksen menettelyjen ja muodollisuuksien yksinkertaistamisesta ja keskitettyjen asiointipisteiden rajan yli tapahtuvan käytön edistämisestä sähköisten menettelyjen on perustuttava yksinkertaisiin ratkaisuihin, esimerkiksi sähköisten allekirjoitusten käyttöön. Mikäli korkea turvallisuustaso tai omakätisen allekirjoituksen vastaavuustaso katsotaan tarpeelliseksi konkreettisten menettelyjen ja muodollisuuksien asianmukaisen riskinarvioinnin perusteella, palveluntarjoajilta voitaisiin edellyttää tietyissä menettelyissä ja muodollisuuksissa kehittyneitä sähköisiä allekirjoituksia, jotka perustuvat hyväksyttyyn varmenteeseen, mahdollisesti yhdistettynä turvallisiin allekirjoituksen luomismenetelmiin.
            
         
               (4)
            
            
               Sähköisiä allekirjoituksia koskevat yhteisön puitteet määriteltiin sähköisiä allekirjoituksia koskevista yhteisön puitteista 13 päivänä joulukuuta 1999 annetussa Euroopan parlamentin ja neuvoston direktiivissä 1999/93/EY (2). Jotta hyväksyttyihin varmenteisiin perustuvien kehittyneiden sähköisten allekirjoitusten tosiasiallista rajat ylittävää käyttöä voitaisiin edistää, luottamusta kyseisiin sähköisiin allekirjoituksiin olisi lisättävä riippumatta siitä, mihin jäsenvaltioon allekirjoittaja tai hyväksytyn varmenteen myöntänyt varmennepalvelujen tarjoaja on sijoittautunut. Tähän voitaisiin päästä saattamalla sähköisten allekirjoitusten validointiin tarvittavat tiedot helpommin saataville luotettavassa muodossa. Erityisesti tämä koskee yksittäisessä jäsenvaltiossa valvottuja/akkreditoituja varmennepalvelujen tarjoajia ja niiden tarjoamia palveluja koskevia tietoja.
            
         
               (5)
            
            
               On tarpeen varmistaa, että jäsenvaltiot saattavat nämä tiedot julkisesti saataville yhteisen mallin avulla. Näin helpotetaan tietojen käyttöä ja varmistetaan riittävän yksityiskohtaiset tiedot, joiden avulla vastaanottava osapuoli pystyy validoimaan sähköisen allekirjoituksen,
            
         ON TEHNYT TÄMÄN PÄÄTÖKSEN:
   1 artikla
   Sähköisten allekirjoitusten käyttö ja hyväksyntä
   1.   Asiaan liittyvien riskien asianmukaisen arvioinnin perusteella ja direktiivin 2006/123/EY 5 artiklan 1 ja 3 kohdan mukaisesti jäsenvaltiot voivat edellyttää, että palveluntarjoaja käyttää tiettyjen menettelyjen ja muodollisuuksien hoitamisessa direktiivin 2006/123/EY 8 artiklassa tarkoitettujen keskitettyjen asiointipisteiden kautta hyväksyttyihin varmenteisiin perustuvia kehittyneitä sähköisiä allekirjoituksia, mahdollisesti yhdistettynä turvallisiin allekirjoitusten luomismenetelmiin, sellaisina kuin nämä käsitteet on määritelty ja niistä säädetään direktiivissä 1999/93/EY.
   2.   Jäsenvaltioiden tulee hyväksyä jokainen hyväksyttyyn varmenteeseen perustuva, mahdollisesti turvalliseen allekirjoituksen luomismenetelmään yhdistetty kehittynyt sähköinen allekirjoitus 1 kohdassa tarkoitettujen menettelyjen ja muodollisuuksien hoitamisessa, tämän kuitenkaan estämättä jäsenvaltioita rajoittamasta kyseisestä hyväksyntää hyväksyttyyn varmenteeseen perustuviin ja turvallisella allekirjoituksen luomismenetelmällä luotuihin edistyneisiin sähköisiin allekirjoituksiin siinä tapauksessa, että tämä on 1 kohdassa tarkoitetun riskinarvioinnin mukaista.
   3.   Jäsenvaltiot eivät saa asettaa hyväksyttyyn varmenteeseen perustuvien, mahdollisesti turvalliseen allekirjoituksen luomismenetelmään yhdistettyjen kehittyvien sähköisten allekirjoitusten hyväksymisen ehdoksi vaatimuksia, jotka muodostavat esteitä palveluntarjoajien mahdollisuudelle hoitaa menettelyjä sähköisesti keskitettyjen asiointipisteiden kautta.
   4.   Edellä oleva 2 kohta ei estä jäsenvaltioita hyväksymästä muitakin kuin hyväksyttyyn varmenteeseen perustuvia kehittyneitä sähköisiä allekirjoituksia, mahdollisesti turvalliseen allekirjoituksen luomismenetelmään yhdistettyinä.
   2 artikla
   Luotettavien luetteloiden laatiminen, ylläpitäminen ja julkaisu
   1.   Jokaisen jäsenvaltion on laadittava ja julkaistava liitteessä määriteltyjen teknisten eritelmien mukaisesti ”luotettava luettelo” ja ylläpidettävä sitä. Se sisältää vähimmäistiedot varmennepalvelujen tarjoajista, jotka myöntävät hyväksyttyjä varmenteita yleisölle ja joita jäsenvaltiot valvovat tai jotka ne ovat akkreditoineet.
   2.   Jäsenvaltioiden tulee laatia ja julkaista luotettava luettelo ainakin ihmisen luettavissa olevassa muodossa liitteessä määriteltyjen eritelmien mukaisesti.
   3.   Jäsenvaltioiden on ilmoitettava komissiolle luotettavan luettelon laadinnasta, ylläpidosta ja julkaisusta vastaava laitos sekä luotettavan luettelon ja siihen tehtävien muutosten julkaisupaikka.
   3 artikla
   Soveltaminen
   Tätä päätöstä sovelletaan 28 päivästä joulukuuta 2009.
   4 artikla
   Osoitus
   Tämä päätös on osoitettu kaikille jäsenvaltioille.
   
      Tehty Brysselissä 16 päivänä lokakuuta 2009.
      
         
            Komission puolesta
         
         Charlie McCREEVY
         
         
            Komission jäsen
         
      
   
   
      (1)  EUVL L 376, 27.12.2006, s. 36.
   
      (2)  EYVL L 13, 19.1.2000, s. 12.